इन्स्टाग्राम अण्डा

इन्स्टाग्राम अण्डा इन्स्टाग्राममा @world_record_egg नामक खाताद्वारा प्रकाशित अण्डाको तस्वीर हो जुन विश्वव्यापी घटना र इन्टरनेट मीम बनेको हुनाले प्रसिद्ध छ । ५ करोड भन्दा बढी लाइक आएको यो अण्डाको तस्वीर इन्स्टाग्रामका साथै इन्टरनेटको नै सबैभन्दा धेरै लाइक पाएको पोस्ट बनेको छ । उक्त खाताको प्रयोगकर्ता क्रिस गडफ्री भएको खुलासा भयो जो पछि आफ्ना साथी एलिसा खान-वेलन र सी.जे. ब्राउनका साथ उक्त अण्डा बोकी मानसिक स्वास्थ्यको चेतना फैलाउने हुलुको विज्ञापनमा देखिए । 

पृष्ठभूमि
यो तस्वीर सर्गेइ प्लाटानोवद्वारा जून २३, २०१५ मा शटरस्टकमा "सेतो पृष्ठभूमिमा राखिएको अण्डा" भनी प्रकाशन गरिएको थियो ।

इतिहास
जनवरी ४, २०१९ मा @world_record_egg नामक इन्स्टाग्राम खातामा काइली जेनरको इन्स्टाग्राममा सबैभन्दा बढी लाइक भएको पोस्टको रेकर्ड तोड्ने उद्देश्य सार्वजनिक गरी कुखुराको अण्डाको तस्वीर राखिएको थियो ।  जेनरको पहिलेको रेकर्ड, उनकी छोरी स्टोर्मीको पहिलो तस्वीरले कुल १ करोड ८४ लाख लाइक पाएको थियो । 

१० दिनको अन्तरालमा नै यो पोस्टले १ करोड ८४ लाख लाइक पाई इन्स्टाग्रामको सबैभन्दा बढी लाइक आएको पोस्ट बन्यो । अर्को ४८ घण्टामा ४ करोड ५० लाख लाइक पाई देस्पासितोको रेकर्ड तोडी इन्टरनेटको नै सबैभन्दा धेरै लाइक पाएको पोस्ट बन्न पुग्यो । 

जनवरी १४ मा खाता अधिप्रमाणित भएपछि उक्त पोस्टको ख्याती र लाइक बढ्यो जसले गर्दा यसको चर्चा समाचारमा पनि गरियो ।

मार्च १८ भित्र यस पोस्टले ५ करोड ३३ लाख लाइक पाइसकेको थियो जुन पुरानो रेकर्डको तेब्बर थियो । यसपछि पनि यो खातामा इन्स्टाग्राम स्टोरीहरू राखिए ।

कयौँ व्यक्तिले खाताको प्रयोगकर्ता भएको दावी गरे पनि अण्डाले उक्त दावीहरू खारेज गरे । फेब्रुअरी ३, २०२० मा हुलु र द न्यू योर्क टाइम्सले खाताको प्रयोगकर्ता बेलायती विज्ञापन कम्पनीमा काम गर्ने क्रिस गडफ्री भएको खुलासा गरे । उनका साथै उनको सहकर्मी एलिसा खान-वेलनको पनि नाम आएको थियो । 

जनवरी १८, २०१९ मा खातामा माथि दायापट्टि सानो चिरा परेको अण्डाको तस्वीर प्रकाशित गरियो जसले फेब्रुअरी २५, २०१९ भित्र १ करोड १५ लाख लाइक पायो । जनवरी २२, २०१९ मा तेस्रो अण्डाको तस्वीर राखियो जसमा दुई ठुला चिरा थिए । २५ मिनेटमा यो पोस्टमा १० लाख लाइक आयो र फेब्रुअरी २५ भित्र ९५ लाख लाइक पायो । जनवरी २९, २०१९ मा ठुलो चिरा परेको अन्डाको तस्वीर राखियो जसले फेब्रुअरी २५ भित्र ७६ लाख लाइक पायो । फेब्रुअरी १, २०१९ मा आगामी सुपर बोललाई सङ्केत गर्दै फुटबल भकुण्डोको आकारमा सिलाएको अण्डाको तस्वीर राखिएको थियो जसले फेब्रुअरी २५ भित्र ६५ लाख लाइक पाएको थियो । फेब्रुअरी ३ मा हुलुमा अण्डाको भित्र के छ भन्ने खुलासा गर्ने वाचा गरिएको थियो । 

हुलुको इन्स्टाग्राम खातामा अण्डाको खुलासा गर्नुका साथै मानसिक स्वास्थ्यको जनचेतना फैलाउने भिडियो राखियो । पछि @world_record_egg मा त्यो भिडियो राखियो जुन मे २०१९ भित्र ३ करोड ३० लाख चोटी हेरिएको थियो ।

प्रतिक्रिया
अण्डाको तस्वीरले इन्स्टाग्रामको सबैभन्दा बढी लाइक भएको पोस्टको पद पाउँदा खाताको प्रयोगकर्ताले आफ्नो आश्चर्यता र कृतज्ञता व्यक्त गरे । केही घण्टा पछि काइली जेनरले इन्स्टाग्राममा अण्डा फुटाएको भिडियो राखिन् ।

एप्पलको एप स्टोरमा इन्स्टाग्राम अण्डामा आधारित सयौँ खेलहरू बनिसके । इन्स्टाग्राम अण्डाका निर्माताले हुलुको विज्ञापन गर्ने सम्झौता पनि गरेका थिए ।

सन्दर्भ सामग्री

श्रेणी:इन्स्टाग्राम